钦定古今图书集成/历象汇编/庶征典/第062卷 > 周
## 钦定古今图书集成/历象汇编/庶征典/第062卷 > 周

### 成王三年秋大风雷王迎周公于东出郊雨反风

按《书经金縢》：“武王既丧，管叔及其群弟乃流言于国
曰：‘公将不利于孺子。周公乃告二公曰：‘我之弗辟，我
无以告我先王。周公居东二年，则罪人斯得于后，公
乃为诗以贻王，名之曰《鸱鸮》，王亦未敢诮公。秋大熟
未获，天大雷电以风，禾尽偃，大木斯拔，邦人大恐。王
与大夫尽弁，以启《金縢》之书，乃得周公所自以为功’’”，
代武王之说。二公及王乃问诸史与百执事，对曰：“信
噫公命，我勿敢言。”王执书以泣曰：“其勿穆卜！昔公勤
劳王家，惟予冲人弗及知。今天动威，以彰周公之德。
惟朕小子其新逆我国家，礼亦宜之。”王出郊，天乃雨
反风，禾则尽起。二公命邦人：凡大木所偃，尽起而筑
之，岁则大熟。

〈蔡传〉成王自往迎公，天乃反风，感应如此之速，《洪范》“庶征”，孰谓其不可信哉？〈大全〉新安陈氏曰：“成王未知周公，则天为之雷风偃禾；既知周公，则天为之反风起禾，感应之速如影响然，天岂在君心外耶？”

### 襄王八年春正月六鹢退飞过宋都

按《春秋》“鲁僖公十六年”云云。

按：《汉书五行志》，釐公十六年正月，六鶂退蜚过宋都。
《左氏传》曰：“风也。”刘歆以为，风发于它所，至宋而高鶂，
高蜚而逢之则退。《经》以见者为文，故记《退蜚传》以实
应著。言风，常风之罚也。象宋襄公区霿自用，不容臣
下，逆司马子鱼之谏，而与彊、楚争盟，后六年为楚所
执，应六鶂之数云。